BEGRUNDELSE

1.BAGGRUND FOR FORSLAGET

•Forslagets begrundelse og formål

Den 2. maj 2018 vedtog Kommissionen en pakke om den flerårige finansielle ramme for perioden 2021-2027. Kommissionen foreslog et nyt, moderne og langsigtet budget, som er gearet til de politiske prioriteter i en Union med 27 medlemsstater. Det foreslåede budget kombinerer nye instrumenter med moderniserede programmer med henblik på effektiv gennemførelse af Unionens prioriteter. På dette grundlag foreslår Kommissionen, at der oprettes en ny fond for integreret grænseforvaltning under budgetposten "Migration og grænseforvaltning". Denne nye fond har til formål at give afgørende og øget støtte til medlemsstaterne til sikring af Unionens fælles ydre grænser.

Fonden for Integreret Grænseforvaltning vil bidrage til at videreudvikle den fælles visumpolitik og til medlemsstaternes gennemførelse af en europæisk integreret grænseforvaltning og vil således hjælpe med at bekæmpe irregulær migration og fremme lovlig rejse- og handelsaktivitet. Finansieringen bør fortsat hjælpe medlemsstaterne med at opbygge og udvide deres kapacitet på disse områder og styrke samarbejdet, herunder med de berørte EU-agenturer. Fonden vil også være med til at sikre større ensretning i gennemførelsen af toldkontrol ved de ydre grænser, idet der sættes ind mod de nuværende ubalancer mellem medlemsstaterne, som skyldes geografiske forskelle og uligheder i tilgængelig kapacitet og tilgængelige ressourcer. Inden for denne ramme vil den foreslåede Fond for Integreret Grænseforvaltning (FIGF) bestå af et instrument for finansiel støtte til grænseforvaltning og visa og et instrument for finansiel støtte til toldkontroludstyr.

Dette forslag vedrører kun instrumentet for toldkontroludstyr. Et separat forslag vedrørende instrumentet for grænseforvaltning og visa forelægges parallelt hermed af Kommissionen.

Dette forslag forudsættes anvendt fra den 1. januar 2021 og forelægges Unionens 27 medlemsstater i overensstemmelse med den meddelelse, som Det Europæiske Råd modtog den 29. marts 2017 fra Det Forenede Kongerige om dets beslutning om at udtræde af Den Europæiske Union og Euratom i henhold til artikel 50 i traktaten om Den Europæiske Union.

Det flerårige handlingsprogram for toldvæsenet ("toldprogrammet"), der har eksisteret siden 1991, muliggør tilstrækkelig finansiering til samarbejdsforanstaltninger mellem toldmyndigheder, til elektroniske systemer og til den administrative kapacitetsopbygning og er et godt supplement til de nationale initiativer og investeringer på dette område. Imidlertid giver det ikke mulighed for og midler til at finansiere udstyr, som anvendes til toldkontrol ved EU's ydre grænse. Dette behov er indtil nu kun i marginalt omfang blevet støttet på EU-plan gennem andre instrumenter (Hercule III, støtteprogrammet for strukturreformer, de europæiske struktur- og investeringsfonde).

Under forhandlingerne om Told 2020-forslaget i Rådet opfordrede medlemsstaterne Kommissionen til at foretage en "cost-benefit-analyse af detektionsudstyr og dertil knyttet teknologi med henblik på at lette toldmyndighedernes erhvervelse af moderne redskaber til toldkontrol efter 2020". En sådan opfordring blev indsat i betragtning 4 i forordning (EU) nr. 1294/2013 om fastlæggelse af toldprogrammet for perioden 2014-2020. Desuden vedtog Rådet i sine konklusioner den 23. maj 2017 en opfordring "til Kommissionen om senest medio 2018 at forelægge en rapport om tilvejebringelse af de nødvendige finansielle ressourcer til at købe passende redskaber til toldkontrol (…), herunder muligheden for allokering af disse midler gennem én enkelt fond."

Siden har medlemsstaterne gentagne gange udtrykt behov for finansiel støtte til toldkontroludstyr og anmodet om en indgående analyse af dette spørgsmål i Toldpolitikgruppen.

Som svar på disse anmodninger anerkendte Kommissionen i sin meddelelse fra 2016 om udvikling af EU's toldunion og dens forvaltning spørgsmålet og bebudede, at den ville overveje og vurdere muligheden for at finansiere nødvendigt udstyr via Kommissionens fremtidige finansielle programmer i konsekvensanalyserne for næste generation af toldprogrammet. Herefter fulgte i marts 2017 Rådets konklusioner om finansiering af toldvæsenet, hvor Rådet endnu en gang understregede "nødvendigheden af, at EU og dets medlemsstater reagerer på og holder trit med globaliseringen af handel og den samtidige globalisering af kriminalitet samt håndterer de efterfølgende trusler, som kræver passende udstyr til at støtte toldunionens effektive funktion, og at toldmyndighederne gennem finansiering udstyres med det nødvendige tekniske udstyr til gennemførelse af kontroller af varer, som krydser EU's ydre grænser".

Rådet opfordrede derfor i slutningen af 2017 Kommissionen til at "overveje og vurdere muligheden for at finansiere nødvendigt teknisk udstyr via Kommissionens fremtidige finansielle programmer og forbedre koordineringen samt at fremme samarbejdet mellem toldmyndigheder og andre retshåndhævende myndigheder i finansieringsøjemed gennem et bedre partnerskab på EU-plan".

I flere beslutninger fremførte Europa-Parlamentet også, at "toldunionen er en af hjørnestenene i Den Europæiske Union, som er en af de største handelsblokke i verden, og er afgørende for, at det indre marked kan fungere korrekt til gavn for både erhvervslivet og borgerne i EU". Det opfordrede derfor også Kommissionen "til at udarbejde en klar, sammenhængende og ambitiøs strategi og tidsplan for at sikre, at alle elementer, der er nødvendige for håndhævelsen af EU's toldsystemer, kommer til at indgå i passende forslag, der er tilpasset til og formålstjenlige med henblik på den nuværende udvikling i den globale handel og gennemførelsen af EU's handelspolitiske dagsorden". Den specifikke målsætning for dette instrumentet — at bidrage til hensigtsmæssig og ensartet toldkontrol ved indkøb, vedligeholdelse og opgradering af toldkontroludstyr — er netop et svar på denne anmodning.

Det nye foreslåede instrument for toldkontroludstyr skal forbedre ensartetheden i udførelsen af toldkontrollen i medlemsstaterne, så det undgås, at varestrømmene omledes mod de svageste punkter. En særlig EU-intervention for toldkontroludstyr vil give mulighed for støtte til køb, vedligeholdelse og opgradering af det støtteberettigede detektionsudstyr til toldkontrol i bred forstand. Instrumentet vil også dække detektionsudstyr, som anvendes til andre kontrolformål end toldkontrol, så længe det sidste er hovedformålet.